**Ceturtā Nordplus Adult projekta sanāksme Viļņā, Lietuvā**

Laika posmā no 22. līdz 24. aprīlim, 2022., mēs, 4 pārstāvji no Latvijas, Rita Liepiņa, Mārcis Bogdanovs, Varis Liepiņš un Mārtiņš Mamis, no Kultūras un izglītības studijas Talantu pilsēta, ar auto devāmies uz Viļņu, lai piedalītos Nordplus Adult projekta sanāksmē. Projekts ir par ilgtspējīgas attīstības mērķiem un zaļo kursu. Projekta koordinators – Igaunija, Siljame Bērnu Centrs. Projekta partneri ir no Lietuvas, Latvijas, Igaunijas, Somijas, Zviedrijas un Dānijas. Uzņemošā puse šoreiz bija jauniešu centrs „Babilonas” no Lietuvas. Projekta nodarbības notika gan Comfort Hotel viesnīcas telpās, gan īpašā vietā – Marijas un Jurģa Šlapelis piemiņas mājā. Žēl, ka nepietika īsti laika iepazīt pašu ēku un tās vēsturi. Sanāksmes ietvaros notika lekcijas, sarunas, prezentācijas, grupu darbs, uzdevumi, hibrīda formātā arī video lekcija par Igaunijas izglītības sistēmu (mīnuss – kāpēc gan ne par Lietuvu, kurā atradāmies?). Mēs bijām sagatavojuši metodes un prezentāciju par Mierizglītību, bet nesanāca padalīties šajā pieredzē. Cerams, nākamreiz, kad tiešām notiks darbs pie Rokasgrāmatas un metodikas izstrādes.

### Paldies Rolandai Šliažienei un Viļņas jauniešu centram Babilonas par viesmīlību.

Rita Liepiņa

Vārds pārējiem dalībniekiem-

Varis:

Man patika, ka bija ļoti laba viesnīca, telpu izvēle. Apskatījām Viļņā vairākas vietas, kur var mācīties par ilgtspējīgas attīstības mērķiem. Un no mīnusiem bija tas, ka mazāk bija fiziskās aktivitātes, vairāk bija sēdēšana un runāšana. Gribējās vairāk kaut ko padarboties praktiski.

Mārcis:

Patika, ka dalībniekiem savstarpēji izveidojās labs kontakts, ka varēja parunāties gan par dzīvi, gan par tēmu, gan par visu, ko gribējās. Patika, ka organizatori bija parūpējušies, lai mēs visi justos ērti, gan viesnīcā, gan arī telpās, uz kurām mēs tikām vesti – gan ēdināšanā, gan arī darbam. Un patika, ka varēja kaut vai nedaudz, bet izdarīt arī kādu grupu darbu. Nepatika, ka nebija pietiekami daudz interaktivitātes otrajā dienā, tika vienkārši „norauta” diena, un, ka ne līdz galam bija varbūt padomāts par tiem labākajiem runātājiem, kas varētu tiešām par tēmu parunāt, kas būtu svarīga tieši šajā pasākumā.

Mārtiņš:

Ko es ieguvu? Mēs runājām par ilgtspējīgu attīstību. Uzskatu, ka vidēji vāji organizētas mācības, būšu atklāts, godīgi. Nebija pārdomāts. Man nepatika, ka tika atcelta pēdējā darba sesija. Varēja tomēr vēl visu vakar izdarīt. Pietrūka organizētības.

*Projekts Nr. NPAD – 2021/10199, Kopā ceļā uz zaļu, ilgtspējīgu un digitālu Ziemeļvalstu un Baltijas reģiona sabiedrību (17 SDG)*